Στοχεύει στην προστασία των επιχειρήσεων, ειδικά των μικρών και μεσαίων επιχειρήσεων (ΜΜΕ), από τις καθυστερήσεις πληρωμών* στις εμπορικές συναλλαγές*, διασφαλίζοντας ότι τα τιμολόγια εξοφλούνται στην ώρα τους. Ορίζει χρονοδιαγράμματα εντός των οποίων πρέπει να διευθετούνται οι οφειλές και προβλέπει οικονομικές ποινές εάν τα εν λόγω χρονοδιαγράμματα δεν τηρηθούν. Οι επιχειρήσεις πρέπει να εξοφλούν τα τιμολόγια εντός 60 ημερών κατά το μέγιστο, εκτός εάν υπάρχει διαφορετική ρητή πρόβλεψη στη σύμβαση και εφόσον ότι οι όροι δεν είναι κατάφωρα καταχρηστικοί σε βάρος του πιστωτή. Οι δημόσιες αρχές πρέπει να πληρώνουν τα αγαθά και τις υπηρεσίες που αγοράζουν εντός 30 ημερών. Σε εξαιρετικές περιπτώσεις η προθεσμία μπορεί να επεκταθεί στις 60 ημέρες, για παράδειγμα στον κλάδο της υγειονομικής περίθαλψης ή για συγκεκριμένες βιομηχανικές ή εμπορικές δραστηριότητες. Οι πιστωτές που έχουν ολοκληρώσει τις νομικές και συμβατικές τους υποχρεώσεις και που δεν έχουν πληρωθεί εντός των οριζόμενων χρονικών ορίων δικαιούνται τόκο υπερημερίας και αποζημίωση για καθυστέρηση πληρωμής. Ο προς καταβολή τόκος υπερημερίας θα πρέπει να είναι τουλάχιστον 8 ποσοστιαίες μονάδες πάνω από το επιτόκιο αναφοράς που ορίζεται από την Ευρωπαϊκή Κεντρική Τράπεζα. Η Ευρωπαϊκή Επιτροπή δημοσιεύει στο διαδίκτυο τα ισχύοντα επιτόκια. Στην πράξη ανέρχονται στο 8-10 % στις περισσότερες χώρες της Ευρωπαϊκής Ένωσης (ΕΕ). Οι πιστωτές δικαιούνται ένα ελάχιστο κατ’ αποκοπήν ποσό ύψους 40 ευρώ από τους οφειλέτες. Επιπλέον, δικαιούνται αποζημίωση για όποια εύλογα έξοδα πραγματοποιήθηκαν για την είσπραξη του χρέους, όπως δαπάνες που οφείλονται στη χρήση δικηγόρου ή οργανισμού είσπραξης οφειλών. Οι πιστωτές δικαιούνται τόκο υπερημερίας από την ημέρα που ακολουθεί την καταληκτική ημερομηνία της πληρωμής. Εφόσον η ημερομηνία πληρωμής δεν ορίζεται στη σύμβαση, ο πιστωτής δικαιούται τόκο υπερημερίας 30 ημέρες μετά από τη λήψη του τιμολογίου ή, εφόσον η ημερομηνία παραλαβής του τιμολογίου δεν είναι βέβαιη, το ίδιο χρονικό διάστημα μετά από την παραλαβή των αγαθών ή την παροχή των υπηρεσιών. Οι εθνικές αρχές θα πρέπει να λάβουν μέτρα προκειμένου να αποκτήσει το κοινό αυξημένη επίγνωση των υφιστάμενων τρόπων επανόρθωσης για τις καθυστερήσεις πληρωμών. Έως τις 16 Μαρτίου 2016 η Επιτροπή θα παρουσιάσει μια έκθεση σχετικά με την εφαρμογή της νομοθεσίας. Μεταξύ Οκτωβρίου 2012 και Νοεμβρίου 2014 η Επιτροπή οργάνωσε μια εκστρατεία ενημέρωσης σχετικά με τις καθυστερήσεις πληρωμών σε όλη την ΕΕ προκειμένου να αυξήσει την επίγνωση των φορέων όσον αφορά τα δικαιώματα και τις υποχρεώσεις τους.